32004R0016
L 004/3
JURNALUL OFÍCIAL AL UNIUNII EUROPENE
REGULAMENTUL (CE) NR. 16/2004 AL COMISIEI
din 6 ianuarie 2004
privind aplicarea Regulamentului (CE) nr. 1177/2003 al Parlamentului European și al Consiliului privind statisticile comunitare referitoare la venit și la condițiile de viață (EU-SILC), în ceea ce privește lista variabilelor secundare țintă legate de „transmiterea intergenerații a sărăciei”
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1177/2003 al Parlamentului European și al Consiliului din 16 iunie 2003 privind statisticile comunitare referitoare la venit și la condițiile de viață (EU-SILC) (1) și, în special, articolul 15 alineatul (2) litera (f) al acestuia,
întrucât:
(1)
Regulamentul (CE) nr. 1177/2003 a stabilit un cadru comun pentru realizarea sistematică de statistici comunitare referitoare la venit și la condițiile de viață, care integrează date transversale și longitudinale comparabile și actuale privind venitul, precum și nivelul și componența sărăciei și excluderii sociale la nivel național și la nivelul Uniunii Europene.
(2)
În conformitate cu articolul 15 alineatul (2) litera (f) din Regulamentul (CE) nr. 1177/2003, sunt necesare măsuri de punere în aplicare în ceea ce privește lista variabilelor din domeniile secundare țintă care vor fi incluse în fiecare an în componenta transversală a EU-SILC. Pentru 2005, trebuie să se definească lista variabilelor țintă secundare incluse în modulul „transmiterea intergenerații a sărăciei” (în ceea ce privește în special nivelul studiilor și profesia părinților și mediul familial al copilului ca domenii cheie, care pot determina un risc de excludere socială și de sărăcie la vârsta adultă), inclusiv specificarea codurilor și a definițiilor variabilelor.
(3)
Măsurile prevăzute de prezentul regulament sunt conforme cu avizul Comitetului pentru programul statistic,
ADOPTĂ PREZENTUL REGULAMENT:
Articolul 1
Lista variabilelor țintă secundare, codurile variabilelor și definițiile pentru modulul 2005 referitoare la „transmiterea intergenerații a sărăciei” care trebuie incluse în componenta transversală a statisticilor comunitare referitoare la venit și la condițiile de viață (EU-SILC) sunt definite de anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 ianuarie 2004.